SKRIFTLIG FORESPØRGSEL E-2517/99

af Adriana Poli Bortone (UEN) til Kommissionen

(22. december 1999)

Om: Selskabet Sviluppo Italia (udvikling af Italien) og manglende overensstemmelse med EU-regelsættet

Den italienske regering udstedte i januar 1999 et lovgivningsdekret for at hjælpe de økonomisk tilbagestående områder i Syditalien og oprettede således selskabet Sviluppo Italia med

en aktiekapital, der ikke blot bestod af en rotationsfond i henhold til lov nr. 208/98, men også af fællesskabsmidler, og hvis forhold til den offentlige forvaltning er underlagt bestemte aftaler, som offentligheden derfor ikke har indsigt i.

Kan Kommissionen oplyse, om der er tale om uoverensstemmelse med fællesskabsretten vedrørende konkurrenceforhold, fællesskabsstøtte og statsstøtte, især på baggrund af følgende betragtninger?

1. De offentlige midler fra Fællesskabet, der er bevilget til finansiering af programmerne om fremme af erhvervslivet i økonomisk tilbagestående områder, anvendes som startkapital (risikovillig kapital) og som likviditetsstrøm (finansiering) til fordel for en enkelt organisation af formelt privat karakter (aktieselskab), men dog underlagt statskontrol, der indebærer muligheden af, at midlerne kan anvendes på en anden måde end foreskrevet og uden nogen reel mulighed for indflydelse fra de lokale virksomheder, som disse midler oprindelig skulle have været givet til.

2. Da formålet med selskabet Sviluppo Italia er meget bredt formuleret, og fordi det er umuligt regnskabsmæssigt at sondre mellem de aktiviteter, der gennemføres i offentlighedens interesse, og selve virksomhedens aktiviteter, indtager Sviluppo Italia en dominerende stilling på markedet for udviklingstjenester og finansielle tjenester og har samtidig mulighed for at unddrage sig den offentlige kontrol, hvorved det kommer til at indtage en monopolstilling til skade for nye eller allerede eksisterende virksomheder på markedet.

3. Sviluppo Italia har status som privatretlig juridisk person med dertil hørende retsevne, hvorfor det kan unddrage sig de forholdsregler og garantier, der kræves af en offentligretlig virksomhed, for så vidt angår organisation og drift (parlamentarisk kontrol, revision, offentlighed ved licitationer, ansættelse af personale ved udvælgelsesprøver).

Svar afgivet på Kommissionens vegne af Mario Monti

(14. februar 2000)

Medlemsstaterne har kompetence til at forvalte midlerne fra strukturfonde. Derfor falder beslutningen om at samle alle statens virksomheder i et enkelt selskab, som et aktieselskab, ikke ind under fællesskabsbestemmelserne om statsstøtte. Artikel 222 (tidl. artikel 166) i EF-traktaten berører ikke de ejendomsretlige ordninger i medlemsstaterne. Som følge heraf er en medlemsstats oprettelse på markedet af et selskab i form af et aktieselskab ikke en overtrædelse af Fællesskabets konkurrenceregler.

Under alle omstændigheder vil Sviluppo Italia' s kommercielle aktiviteter være omfattet af Fællesskabet om konkurrenceregler og bestemmelser vedrørende strukturfondene.

Kommissionen er ikke bekendt med, at der skulle være ydet statsstøtte til Sviluppo Italia. Hvis Kommissionen skulle modtage oplysninger herom, vil disse blive undersøgt, og der vil blive truffet en afgørelse i så henseende.